Αλμπέρτο Μποτία

Αρχή καριέρας και Μπαρτσελόνα

Έκανε τα πρώτα του βήματα στο χώρο του ποδοσφαίρου το 1997, σε ηλικία μόλις 8 ετών, όταν και εισήχθη στις ακαδημίες της Ντεπορτίβο Μπενιέλ, στην οποία παρέμεινε μέχρι το 2000.
Έπειτα, μεταπήδησε στη Ρεάλ Μούρθια, στις ακαδημίες της οποίας παρέμεινε για τρία χρόνια. Το 2003 εντοπίστηκε από τους σκάουτερς της Μπαρτσελόνα, η οποία και τον απέκτησε με συνοπτικές διαδικασίες. Παρέμεινε εκεί μέχρι το 2006, όταν και προβιβάστηκε στη Μπαρτσελόνα Β. Μέχρι και τις αρχές του 2009, αγωνιζόταν με τη φανέλα της Μπαρτσελόνα Β, με την οποία πραγματοποίησε συνολικά 53 εμφανίσεις, ενώ κατάφερε να πετύχει και τρία γκολ.
Στις 30 Μαίου 2009, πραγματοποίησε το επίσημο ντεμπούτο του με την πρώτη ομάδα της Μπαρτσελόνα, περνώντας ως αλλαγή στη θέση του Ζεράρ Πικέ στην εκτός έδρας ισοπαλία της ομάδας, με αντίπαλο τη Ντεπορτίβο Λα Κορούνια. Αυτή έμελλε να είναι και η μοναδική συμμετοχή του στο ρόστερ της πρώτης ομάδας της Μπαρτσελόνα. Το τέλος της περιόδου 2008-09 τον βρήκε πρωταθλητή και Κυπελλούχο Ισπανίας, καθώς επίσης και πρωταθλητή Ευρώπης, καθώς η Μπαρτσελόνα κατέκτησε το Τσάμπιονς Λιγκ εκείνης της περιόδου.
Το 2009, η παρουσία των έμπειρων Κάρλες Πουγιόλ, Ερίκ Αμπιντάλ, Ζεράρ Πικέ, Γκάμπριελ Μιλίτο δυσκόλευε πάρα πολύ την παρουσία του Μποτία στο βασικό ρόστερ της ομάδας της Μπαρτσελόνα, η διοίκηση του καταλανικού συλλόγου αποφάσισε να τον παραχωρήσει δανεικό προκειμένου να αποκομίσει συμμετοχές αλλά και εμπειρίες. Η ομάδα, η οποία τελικά τον απέκτησε, ως δανεικό, ήταν η Σπόρτινγκ Χιχόν, στην οποία μάλιστα βρήκε αμέσως θέση βασικού.

Σπόρτινγκ Χιχόν

Οι πολύ καλές εμφανίσεις του με την ομάδα του Χιχόν οδήγησε τη διοίκηση του ισπανικού συλλόγου στο να καταθέσει πρόταση για την απόκτηση του παίκτη με κανονική μεταγραφή. Η Μπαρτσελόνα αποδέχθηκε την πρόταση της Σπόρτινγκ Χιχόν και ο Μποτία υπέγραψε τετραετές συμβόλαιο συνεργασίας.
Ο Μποτία για τα επόμενα δύο χρόνια ήταν βασικό και αναντικατάστατο στέλεχος της βασικής ενδεκάδας της Σπόρτινγκ Χιχόν, με την οποία πραγματοποίησε κατά διαστήματα πολύ καλές εμφανίσεις, προκαλώντας έτσι το ενδιαφέρον αρκετών ομάδων, τόσο εντός, όσο και εκτός Ισπανίας. Τελικώς, η ομάδα που τον απέκτησε ήταν η Σεβίλλη, έπειτα από πρόταση ύψους 3.000.000 ευρώ, με τον Μποτία να φεύγει από την ομάδα του Χιχόν, έχοντας προηγουμένως καταφέρει να πετύχει δύο γκολ σε σύνολο 62 εμφανίσεων.

Σεβίλλη

Το ντεμπούτο του με την ομάδα της Σεβίλλης το πραγματοποίησε στις 26 Αυγούστου 2012 στον ισόπαλο, εκτός έδρας, αγώνα της ομάδας με αντίπαλο την Γρανάδα. Μετά το τέλος της αγωνιστικής περιόδου 2012-13, κι ενώ ο Μποτία είχε προλάβει να πραγματοποιήσει μέχρι τότε 18 συμμετοχές, η διοίκηση της Σεβίλλης αποφάσισε να τον δώσει δανεικό για ένα χρόνο στην Έλτσε.
Μετά το τέλος του δανεισμού του στην Έλτσε, ο Μποτία επέστρεψε στη Σεβίλλη, στην οποία, ωστόσο, δεν έμεινε παρά μόνο για λίγο καιρό, καθώς τον Ιούλιο του 2014 η διοίκηση του ισπανικού συλλόγου δέχθηκε πρόταση από τον Ολυμπιακό Πειραιώς.

Ολυμπιακός

Την 1η Αυγούστου του 2014, ο Ολυμπιακός ανακοίνωσε επίσημα την αγορά του παίκτη έναντι 2 εκατομμυρίων ευρώ από τον ισπανικό σύλλογο, υπογράφοντας συμβόλαιο διάρκειας τεσσάρων ετών.
Έκανε το ντεμπούτο του με τη φανέλα του Ολυμπιακού στις 23 Αυγούστου 2014, ως βασικός για ένα ημίχρονο, στη νίκη με 3-1 επί της Νίκης Βόλου, στην πρεμιέρα του πρωταθλήματος. Το ντεμπούτο του στο Τσάμπιονς Λιγκ πραγματοποιήθηκε στις 16 Σεπτεμβρίου 2014, κόντρα στην Ατλέτικο Μαδρίτης, με την ομάδα του να επικρατεί με 3-2 κι εκείνον να αγωνίζεται σε ολόκληρο το ενενηντάλεπτο. Το πρώτο του γκολ με τον Ολυμπιακό, το πέτυχε στο Τσάμπιονς Λιγκ, με κεφαλιά, στις 4 Νοεμβρίου 2014, κόντρα στη Γιουβέντους, ισοφαρίζοντας εκείνη τη στιγμή τον αγώνα σε 1-1 (το τελικό σκορ ήταν 3-2). Ολοκλήρωσε τη πρώτη του σεζόν με τα ερυθρόλευκα καταγράφοντας συνολικά 26 συμμετοχές (17 στο πρωτάθλημα) με 2 τέρματα στο ενεργητικό του. Κατέκτησε στο τέλος της χρονιάς τον τίτλο της Super League για πρώτη φορά στην καριέρα του, όπως και τον αντίστοιχο του Κυπέλλου Ελλάδος, αγωνιζόμενος μάλιστα ως βασικός στον τελικό της διοργάνωσης κόντρα στην Ξάνθη, στο Ολυμπιακό Στάδιο της Αθήνας. 
Τη σεζόν 2015–16 κατάφερε να πάρει μόνιμα φανέλα βασικού στην άμυνα του Ολυμπιακού, υπό τον νέο προπονητή Μάρκο Σίλβα.

Διεθνείς συμμετοχές

Ο Αλμπέρτο Μποτία πραγματοποίησε το ντεμπούτο του με την Εθνική Ισπανίας Κ19 στις 7 Φεβρουαρίου του 2007, ενώ στη συνέχεια αγωνίστηκε με τις Εθνικές Ισπανίας Κ20, Κ21 και Κ23, με τις οποίες έχει πραγματοποιήσει συνολικά 29 εμφανίσεις, ενώ έχει καταφέρει να πετύχει και ένα γκολ.
Τον Αύγουστο του 2011, ο τότε προπονητής της Εθνικής Ισπανίας των ανδρών, Βιθέντε Ντελ Μπόσκε κάλεσε για πρώτη φορά τον Μποτία στο αντιπροσωπευτικό συγκρότημα της Εθνικής Ισπανίας για τους αγώνες με αντιπάλους τη Χιλή και το Λίχτενσταϊν, χωρίς ωστόσο τελικά να πάρει χρόνο συμμετοχής, σε κάποιο από αυτά τα δύο παιχνίδια.